Heerlike pienk spookasem | Netwerk24
Deur J.B. Roux 23 April 2018 00:01
Christien Neser & Cecilia Steyn
HUMAN & ROUSSEAU, R135
Pienk is nie vir sissies nie en Presiesanders2: Cupcakes en kupido's is gerig op die jonger deel van wat deesdae "Jong Volwassenes" genoem word.
In Pienk is nie vir sissies nie is Nicci Rust, soos haar pa en broer, 'n groot fietsry-aanhanger en deel van 'n fietsryklub.
Nicci, vroeër 'n ywerige balletdanser, se "pienk" dae is verby: Tot haar ma se teleurstelling het sy haar balletskoene opgehang, haar hare kort gesny en haar naam (Nicolene) verander in Nicci. En sy dink niks daarvan om van die seuns op haar fiets weg te jaag nie.
Nicci se lewe verander drasties toe sy een dag van die ander fietsryers wegry en deur twee rowers, wat haar vir 'n seun aansien, voorgekeer en ernstig aangerand word. In die hospitaal moet sy hoor dat haar fietsrydae vir eers verby is.
Daar is heelwat kinkels en draaie – soos 'n onderonsie met die liefde en 'n herontmoeting met een van die karnallies wat haar aangerand en haar fiets gesteel het – maar eindelik besluit Nicci dat, as sy nie meer kan fietsry nie, sy haar weer gaan toelê op ballet, met groot sukses.
Nicci word weer Nicolene en haar lewe is weer pienk, soos dit hoort met 'n meisie van haar ouderdom.
Ouer lesers sal dalk hul neuse optrek vir sulke pienk spookasem, maar pienk is 'in' en spookasem is soet.
Zoya – in Cupcakes en kupido's – sukkel 'n bietjie met rekeningkunde, maar met ánder dinge is sy goed, soos met sosiale media en grimering: Haar lewe is onbetwisbaar pienk. Sy word aangewys om die skool se lentebal te reël – met 'n Hollywood-tema – en spring ywerig weg.
Daar is nie twyfel dat die bal 'n groot sukses sal wees nie . . . maar daar is 'n misverstand met die begroting en toe Zoya haar kom kry, is sy R10 000 oortrokke. Sy sal vinnig 'n plan moet maak en besluit om cupcakes te bak en anoniem en teen 'n tarief "pasmaker" te speel en eensame enkellopendes aan ander enkellopendes voor te stel.
Die pasmaker-ding blyk 'n groot sukses te wees, maar dan loop dinge skeef. Soos altyd is dit Zoe wat haar tweelingsuster uit die gemors moet help. Zane, hul broer, bly lastig en hulle pa word 'n groot verleentheid toe hy skielik besluit om "cool" te wees. Maar die eintlike draad van die storie is Zoya se bewondering vir Erwee, wat met sy blou oë self 'n Hollywood-ster kon wees.
Dié twee stories is veerlig, maar vlot geskryf en lees lekker. Daar is genoeg kinkels en draaie om die teikenlesers tot aan die einde te laat lees. Die skrywers weet goed waaroor hedendaagse 13- en 14-jariges se lewens gaan en wat hulle laat "tiek". Ouer lesers sal dalk hul neuse optrek vir sulke pienk spookasem, maar pienk is "in" en spookasem is soet.